Kontant, hope dwelms in vermoorde se motor gevindFoto ter illustrasie. (Argieffoto) Die Namibiese polisie is op die spoor van ŉ onbekende aantal verdagtes nadat ŉ Nederlander Maandag in Swakopmund doodgeskiet is. Die polisie krap verder kop oor die groot hoeveelheid kokaïen en duisende rande kontant wat in die oorledene, geïdentifiseer as Roland Antonius Wilhelmus Masolijn (53), se motor gevind is. Informanté berig Masolijn is omstreeks 16:00 by ŉ huis in Swakopmund se gegoede Ocean View-woonbuurt doodgeskiet. Volgens die Erongo-polisie het Masolijn voor die skietvoorval glo sy vriendin gebel om die erf se hek oop te maak, sy motor geparkeer en ŉ tuinslang aan die kraan gekoppel om sy motor te was. “ŉ Paar minute later het die vriendin, wat binne die huis was, na bewering ŉ vreemde geluid van buite gehoor. Sowat 10 tot 15 minute later het ŉ onbekende man aan die huis se deur geklop en haar meegedeel dat Masolijn se lewelose liggaam buite in ŉ plas bloed lê,” lui die berig. Volgens die polisie is die man twee keer geskiet, eers in sy regterboud en toe onder sy linkeroog. Die polisie het op 120 bokse van 9 mm-patrone in ŉ kluis afgekom, asook ŉ vuurwapenlisensie wat op Masolijn se vriendin se naam geregistreer is. Daar is verder ŉ groot hoeveelheid kokaïen, 2 050 Namibiese dollar in kontant (sowat R2 190) en drie selfone in ŉ sak in Masolijn se motor gevind. Volgens die Namib Times het die inspekteur van die Erongo-polisie, Ileni Shapumba, bevestig dat beskikbare bewyse oor die moontlike verdagte(s) in hierdie stadium skraps is.